የኢህአዴግ አባል ድርጅቶች ድርጅታዊ ጉባኤ ዛሬም ቀጥሎ ውሏል
የኢትዮጵያ ህዝቦች አብዮታዊ ዴሞክራሲያዊ ግንባር (ኢህአዴግ )አባል ድርጅቶች ድርጅታዊ ጉባኤያቸውን ዛሬም ቀጥለው አካሂደዋል ።ህዝባዊ ወያነ ሓርነት ትግራይ/ህወሓት/፣ የብሔረ አማራ ዴሞክራሲያዊ ንቅናቄ (ብአዴን)፣ የደቡብ ኢትዮጵያ ህዝቦች ዴሞክራሲያዊ ንቅናቄ (ደኢህዴን) ትላንት በስተያ የጀመሩትን ጉባኤ በየክልሎቹ የመጀመሪያው የዕድገትና ትራንስፎርሜሽን እቅድ አፈፃፀምን በመገምገም ቀጥለዋል።በ5ኛው አጠቃላይ ምርጫ ወቅት ህዝቡ የሰጣቸውን የቤት ስራዎች የሚመጥኑ ተግባራትን ለማከናወን እና በየደረጃው ህዝቡን ለተሻለ ስራ የሚያነሳሱ ውሳኔዎችንም ድርጅቶቹ እንደሚያሳልፉ ነው እየገለጹ ያሉት።የህወሐት ድርጅታዊ ጉባኤ ተሳታፊዎች በክልሉ በተፈጥሮ ሃብት ጥበቃ፣ መስኖ ልማት፣ ጤና እና በትምርት ዘርፍ የተሻለ አቅም ያለው የልማት ሰራዊት መፈጠሩን አንስተዋል።በመሠረተ ልማት፣ የጥቃቅን እና አነስተኛ ኢንተርፕራዞች ልማት እና በሌሎችም ዘርፎች የተሻለ አፈጻጸም መመዝገቡንም ነው ጉባኤተኞቹ በውይይታቸው ላይ የገለጹት።የብአዴን 11ኛ ድርጅታዊ ጉባኤም ዛሬም ቀጥሎ የተካሄደ ሲሆን፥ ጉባኤተኞች በቡድን ተከፋፍለው በክልሉ ላለፉት አምስት ዓመታት የተተገበረው የዕድገት እና ትራንስፎርሜሽን እቅድ አፈፃፀምን ተመልክተዋል።በተመሳሳይ ሐዋሳ ላይ ጉባኤውን እያካሄደ ያለው ደኢህዴን በአከባቢ፣ በክልል እና በሀገር ደረጃ የተከናወኑ የፖለቲካ እና የመንግስት ስራዎችን እየገመገመ ይገኛል።ድርጅቱ በተለይም በሰባተኛው ድርጅታዊ ጉባኤ ፀድቆ የተተገበረውን የመጀመሪያውን የእድገት እና ትራንስፎርሜሽን እቅድ አፈፃፀምን ገምግሟል።ደኢህዴን በእነዚህ ዓመታት ውስጥ ክልሉን በስኬት ሲመራ መምጣቱን ጉባኤተኞቹ በዚህ ወቅት አንስተዋል።የህዝቡን ተጠቃሚነት ወደተሻለ ምእራፍ ማሸጋገሩንም ነው የገለፁት።በገጠር የተከናወነው ስራም ሲታይ በአርሶ እና አርብቶ አደሩ ዘንድ ምርታማነት ጨምሮ በእቅድ ዘመኑ ግብርና በየዓመቱ በአማካይ 8 ነጥብ 7 በመቶ ሲያድግ መቆየቱ ተመልክቷል።ሆኖም በሞዴሎች እና በሌሎች አርሶ አደሮች መካከል ያለውን የምርታማነት ልዩነት ለማጥበብ ቀሪ ስራ እንደሚጠብቅ ነው የተገለፀው።በከተሞች የመልካም አስተዳደር ስራው ወደተሻለ ምዕራፍ እየተሸጋገረ ቢመጣም፥ የኪራይ ሰብሳቢነት የፖለቲካ ኢኮኖሚ አሁንም ገኖ በመኖሩ ይህንን ወደ ልማታዊነት ለመቀየር ድርጅቱ ብርቱ ስራ እንደሚሰራ አቅጣጫ ተቀምጧል። (ኤፍ.ቢ.ሲ)